CELEX: 52018PC0509
Language: hr
Date: 2018-07-02
Title: Prijedlog PROVEDBENE ODLUKE VIJEĆA o odobrenju Latviji da uvede posebnu mjeru odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 2.7.2018.
            COM(2018) 509 final
            2018/0270(NLE)
            Prijedlog
            PROVEDBENE ODLUKE VIJEĆA
            o odobrenju Latviji da uvede posebnu mjeru odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               
                  U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, djelujući jednoglasno na prijedlog Komisije, može bilo kojoj državi članici odobriti primjenu posebnih mjera odstupanja od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
               
               
                  Dopisom evidentiranim pri Komisiji 9. travnja 2018. Latvija je zatražila odstupanje od članka 193. Direktive o PDV-u kako bi mogla primijeniti mehanizam prijenosa porezne obveze na isporuku željeznih i neželjeznih poluobrađenih kovina. U skladu s člankom 395. stavkom 2. Direktive o PDV-u Komisija je dopisom od 4. svibnja 2018. obavijestila ostale države članice o zahtjevu Latvije. Komisija je dopisom od 7. svibnja 2018. obavijestila Latviju da ima sve informacije potrebne za razmatranje zahtjeva.
               
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Člankom 193. Direktive o PDV-u propisuje se opće pravilo da je porezni obveznik koji isporučuje robu ili usluge dužan u uobičajenim okolnostima plaćati porez na dodanu vrijednost (PDV).
               
            
            
               U skladu s člankom 199.a stavkom 1. Direktive o PDV-u države članice mogu odrediti da je osoba odgovorna za plaćanje PDV-a na isporuke navedene u tom članku porezni obveznik kojemu su one isporučene (mehanizam prijenosa porezne obveze). Na temelju mehanizma prijenosa porezne obveze porezni obveznik kojem se isporučuje roba postaje odgovoran za plaćanje PDV-a. Taj porezni obveznik, uz uvjet da ima puno pravo na odbitak, istodobno bi prijavio i odbio PDV koji odgovara isporuci, što znači da ne bi došlo do stvarne uplate PDV-a u državni proračun. Isporuke željeznih i neželjeznih poluobrađenih kovina uključene su u članku 199.a stavku 1. točki (j). 
            
            
               
                  Latvija se ne koristi mogućnošću iz članka 199.a stavka 1. točke (j) Direktive o PDV-u i ne primjenjuje mehanizam prijenosa porezne obveze na isporuke željeznih i neželjeznih poluobrađenih kovina. Međutim, zbog nedavno otkrivenih sustavnih prijevara pri isporukama tih proizvoda Latvija bi htjela uvesti mehanizam prijenosa porezne obveze na domaće isporuke željeznih i neželjeznih poluobrađenih kovina. 
               
            
            
               U skladu s člankom 199.a stavkom 1. Direktive o PDV-u mehanizam prijenosa porezne obveze može se primjenjivati do 31. prosinca 2018. i u razdoblju koje nije kraće od dvije godine. Budući da uvjet o dvogodišnjem razdoblju nije ispunjen, Latvija ne može primijeniti mehanizam prijenosa porezne obveze na temelju tog članka. 
            
            
               U skladu s time Latvija traži odstupanje od članka 193. Direktive o PDV-u kako bi na temelju članka 395. Direktive o PDV-u mogla primijeniti mehanizam prijenosa porezne obveze na isporuke željeznih i neželjeznih poluobrađenih kovina. 
            
            
               Latvija navodi da su tijekom porezne revizije zamijećene sustavne prijevare u području PDV-a u sektoru metalnih proizvoda. Tijekom nadzora nakon poreznih revizija pri kojima je otkrivena utaja poreza u transakcijama s metalnim proizvodima Latvija je otkrila da su one sustavno dovodile do uplate znatnih dodatnih iznosa poreza. U tim dodatnim poreznim nadzorima utvrđeni su dvostruko veći iznosi od onih tijekom prosječnih dodatnih nadzora nakon revizije. Prema tvrdnjama Latvije to ukazuje na visok rizik od prijevara u transakcijama koje uključuju metalne proizvode. 
            
            
               Prema podacima koje je dostavila Latvija, ta je država poduzela niz mjera za smanjenje i suzbijanje prijevara u području PDV-a. Na primjer, uvedeni su novi zahtjevi za blagajne usmjereni na potpuno onemogućivanje brisanja registriranih transakcija, uvedena je obveza navođenja detaljne raščlambe transakcija u prijavi PDV-a, a posebna je pozornost usmjerena na poboljšavanje rutinskih kontrola i administrativnih mjera. Unatoč svim tim mjerama, Latvija smatra da je ipak potrebno uvesti mehanizam prijenosa porezne obveze za isporuke željeznih i neželjeznih poluobrađenih kovina radi sprječavanja gubitka prihoda od PDV-a za javni proračun. 
            
            
               Isporuke željeznih i neželjeznih poluobrađenih kovina smatraju se podložnima prijevarama te su stoga uključene u članak 199.a stavak 1. točku (j) Direktive o PDV-u. Kad bi uvjet u pogledu minimalnih razdoblja primjene bio ispunjen, Latvija bi se mogla pozvati na navedeni članak u svrhu primjene mehanizma prijenosa porezne obveze. 
            
            
               Stoga se predlaže odobravanje odstupanja za razdoblje valjanosti članka 199.a Direktive o PDV-u. U skladu s tim predlaže se odstupanje do 31. prosinca 2018., to jest do datuma prestanka važenja članka 199.a Direktive o PDV-u. 
            
            
               •Dosljednost s postojećim odredbama politike u određenom području
            
            
               
                  Na temelju članka 199.a stavka 1. točke (j) Direktive o PDV-u mehanizam prijenosa porezne obveze može se primijeniti na isporuke željeznih i neželjeznih poluobrađenih kovina. Nekoliko država članica primjenjuje prijenos porezne obveze pozivajući se na tu odredbu
                     1
                  . Kad bi uvjet u pogledu najkraćeg razdoblja primjene (dvije godine) bio ispunjen, Latvija bi mogla primijeniti mehanizam prijenosa porezne obveze na isporuke željeznih i neželjeznih poluobrađenih kovina bez zahtjeva za odstupanje na temelju članka 395. Direktive o PDV-u. 
               
               
                  Predložena mjera stoga je u skladu s važećim odredbama Direktive o PDV-u. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
         
         
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
            
            
               •Proporcionalnost
            
            
               Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
            
            
               S obzirom na ograničeno područje primjene odstupanja posebna mjera proporcionalna je cilju koji se želi postići, a to je spriječiti određene oblike utaje ili izbjegavanja poreza u određenom sektoru. 
            
            
               •Odabir instrumenta
            
            
               U skladu s člankom 395. Direktive o PDV-u odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Usto, odluka Vijeća najprikladniji je instrument s obzirom na to da ona može biti upućena pojedinačnim državama članicama.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINAKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Latvija i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               Prijedlogom provedbene odluke nastoje se spriječiti određeni oblici utaje ili izbjegavanja poreza u sektoru isporuka željeznih i neželjeznih poluobrađenih kovina. Mehanizam prijenosa porezne obveze trebao bi pomoći Latviji da zaustavi daljnje širenje prijevara u području PDV-a pri isporukama metalnih proizvoda. U tom će smislu mjera odstupanja imati potencijalno pozitivan učinak. 
            
            
               Zbog uskog područja i vremenske ograničenosti primjene odstupanja njezin će učinak u svakom slučaju biti ograničen.
            
            
               4.UTJECAJ NA PRORAČUN
            
            
               Prijedlog ne utječe negativno na proračun EU-a. 
            
            
               5.OSTALI ELEMENTI
            
            
               Prijedlog sadržava klauzulu o vremenskom ograničenju važenja do 31. prosinca 2018.
            
         
         
            
               2018/0270 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o odobrenju Latviji da uvede posebnu mjeru odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  2
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 193. Direktive 2006/112/EZ svaki porezni obveznik koji obavlja oporezivu isporuku robe ili usluga u pravilu je dužan poreznim tijelima plaćati porez na dodanu vrijednost (PDV).
            
            
               (2)U skladu s člankom 199.a stavkom 1. točkom (h) Direktive 2006/112/EZ države članice mogu odrediti da je osoba odgovorna za plaćanje PDV-a na isporuke željeznih i neželjeznih poluobrađenih kovina porezni obveznik kojemu su one isporučene („mehanizam prijenosa porezne obveze”). Latvija nije iskoristila tu mogućnost. 
            
            
               (3)Latvija je nedavno otkrila visok rizik od sustavnih prijevara u sektoru željeznih i neželjeznih poluobrađenih kovina te bi stoga htjela uvesti mehanizam prijenosa porezne obveze na domaće isporuke željeznih i neželjeznih poluobrađenih kovina. 
            
            
               (4)Na temelju članka 199.a stavka 1. Direktive 2006/112/EZ mehanizam prijenosa porezne obveze može se primjenjivati do 31. prosinca 2018. i u razdoblju koje nije kraće od dvije godine. Budući da uvjet o dvogodišnjem razdoblju više ne može biti ispunjen, Latvija ne može primijeniti mehanizam prijenosa porezne obveze na temelju članka 199.a stavka 1. točke (j) Direktive 2006/112/EZ. 
            
            
               (5)Dopisom evidentiranim pri Komisiji 9. travnja 2018. Latvija je u skladu s člankom 395. stavkom 2. Direktive 2006/112/EZ zatražila odobrenje za primjenu mjere odstupanja od članka 193. te Direktive kako bi se za primatelje uvela obveza plaćanja PDV-a na isporuke željeznih i neželjeznih poluobrađenih kovina.  
            
            
               (6)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 4. svibnja 2018. proslijedila taj zahtjev ostalim državama članicama, a dopisom od 7. svibnja 2018. obavijestila Latviju da ima sve informacije potrebne za razmatranje zahtjeva. 
            
            
               (7)Prema informacijama koje navodi Latvija, tijekom porezne revizije zamijećene su sustavne prijevare povezane s PDV-om u sektoru metalnih proizvoda. Iako je Latvija uvela niz uobičajenih mjera za borbu protiv prijevare povezane s PDV-om, Latvija smatra da je potrebno uvesti mehanizam prijenosa porezne obveze za isporuke željeznih i neželjeznih poluobrađenih kovina radi sprječavanja gubitka prihoda od PDV-a za javni proračun. 
            
            
               (8)Latviji bi stoga trebalo u ograničenom trajanju odobriti primjenu mehanizma prijenosa porezne obveze na isporuke željeznih i neželjeznih poluobrađenih kovina. 
            
            
               (9)Odstupanje ne utječe negativno na vlastita sredstva Unije koja proizlaze iz PDV-a, 
            
            
               DONIJELO JE OVU ODLUKU: 
            
            
               Članak 1.
            
         
         
            
               Odstupajući od članka 193. Direktive 2006/112/EZ, Latviji se odobrava određivanje primatelja isporuke kao osobe koja je dužna platiti PDV na isporuke željeznih i neželjeznih poluobrađenih kovina. 
            
            
               Članak 2.
            
            
               Ova Odluka prestaje važiti 31. prosinca 2018.
            
            
               Članak 3.
            
            
               Ova je Odluka upućena Republici Latviji.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Vidjeti popis obavijesti Odbora za PDV: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        SL L 347, 11.12.2006., str. 1.